PAGE  
13
ועדת הכספים 

10.10.2005 

הכנסת השש-עשרה





           נוסח לא מתוקן

מושב שלישי

פרוטוקול מס'

מישיבת ועדת הכספים

יום שני, ז' בתשרי התשס"ו (10 באוקטובר 2005), שעה 10:00

סדר-היום:  שינויים בתקציב לשנת 2005. 

נכחו:

חברי הוועדה:

היו"ר יעקב ליצמן

בני אלון

נסים דהן

יחיאל חזן

משולם נהרי

יולי תמיר

מוזמנים:


שלומית נקש

- החטיבה להתיישבות

יונתן רגב

- אגף התקציבים, משרד האוצר

עמית לנג

- אגף התקציבים, משרד האוצר

אריאל למדני

- אגף התקציבים, משרד האוצר

מאיר בינג

ביתיה פודרביטל

ערן פולק

מזכירת הוועדה: רחל סמואל 
קצרנית:  סיגל גורדון 

שינויים בתקציב לשנת 2005 

פנייה מס' 390:

היו"ר יעקב ליצמן:

בוקר טוב, אני מתכבד לפתוח את ישיבת ועדת הכספים, הנושא על סדר היום: שינויים בתקציב לשנת 2005. הפנייה הראשונה על סדר היום, פנייה תקציבית מס' 390, של החטיבה להתיישבות, העברת  9.5 מיליון שקלים למיגון מעונות ילדים ופיתוח ההתיישבות במרחב הנגב. 

שלומית נקש:
מדובר בהסדרת מחנה זמני במרחב הנגב,  מיגון מעונות יום, ותשתיות ופיתוח של יישוב חדש בנגב -  "מרחב עם".

יולי תמיר:

איך אתם יודעים שזה הולך בעיקר למיגון? 

שלומית נקש:

זה מיועד. 

יולי תמיר:

אני יודעת שזה מיועד, אני שואלת, מה מידת הפיקוח שלכם? 

שלומית נקש:

זאת עבודה שלנו באופן ישיר, אנחנו עושים את זה. 

משולם נהרי:


 כמה הולך למיגון מתוך 9.5 מיליון? 

שלומית נקש:

8.5 מיליון. 

משולם נהרי:


 כלומר, רק 1 מיליון הולך ל"מרחב עם"? 

יולי תמיר:
אתם ממגנים גם את "ניר עם"? 

שלומית נקש:

כל מה שיצטרכו למגן, במידה ותהיה דרישה, אנחנו נמגן. 

היו"ר יעקב ליצמן:

אני מעמיד להצבעה את פנייה מספר 390, מי בעד ירים את ידו. 

הצבעה

בעד – 4

נגד – אין

נמנעים – אין 

פנייה מס' 390 אושרה. 

היו"ר יעקב ליצמן:

פנייה מס' 390 אושרה, תודה רבה. 

פנייה מס' 332, 333:
היו"ר יעקב ליצמן:

אנחנו עוברים לפנייה תקציבית מספר 332, 333, לשכת הנשיא. 

מאיר בינג:

הפנייה התקציבית נועדה לתגבר את תקציב הטיפול של לשכת הנשיא, בעיקר תקציב האמרכלות, תגבור תקציב האבטחה. תקציב האבטחה בקריית-מלאכי וגם אבטחת בית הנשיא -  גדל, גם כתוצאה מתוכנית "ההתנתקות", גם כתוצאה מנפח הפעילות שעורך נשיא המדינה. אנחנו מוסיפים כמיליון שקלים. 

היו"ר יעקב ליצמן:

מי בעד פנייה 332,333 – ירים את ידו. 

הצבעה

בעד – 4

נגד – אין 

נמנעים – אין

פנייה מס' 332, 333 התקבלה. 

היו"ר יעקב ליצמן:

פנייה מספר 332, 333 אושרה. 

פנייה מס' 378:

היו"ר יעקב ליצמן:

אנחנו עוברים לפנייה מס' 378, משרד החינוך. רבותיי, אני מתנצל, יש כאן אי הבנה. אני מבקש לבדוק, נדמה לי ש"הפלנו" את זה פעם אחת. אם "הפלנו" את זה, האוצר צריך להביא את זה מחדש, אנחנו לא יכולים להעלות את זה כאן מחדש.  

משולם נהרי:


 בוא נערוך הצבעה חוזרת. 

היו"ר יעקב ליצמן:

בגלל הספק, בסדר. מי בעד פנייה מספר 378, ירים את ידו. 

הצבעה 

בעד – אין 

נגד – 4

נמנעים – אין 

פנייה מספר 378 לא התקבלה. 

היו"ר יעקב ליצמן:

הפנייה לא אושרה. 

נסים דהן:

אדוני היושב ראש, הייתי מציע שיבוא נציג משרד החינוך ויסביר מה זה, אולי יתברר שזה משהו טוב. 

היו"ר יעקב ליצמן:

ראשית, זה "נפל" בישיבה קודמת, לכן אין לנו שום זכות להביא זאת על דעת עצמנו. 

נסים דהן:

אם זה על סמך ישיבה קודמת, אין לי מה להוסיף. אבל אם זה על סמך הישיבה הנוכחית, הייתי מציע שלא לנהוג בפזיזות, אלא לשמוע את נציג משרד החינוך. 

היו"ר יעקב ליצמן:

אתה יודע שלפעמים זה על פי מצב הרוח של אותו יום, אם אני  חולה, אני נגד. 

נסים דהן:

אני באופוזיציה, נוח לי להיות נגד. 

היו"ר יעקב ליצמן:

דווקא באופוזיציה, לרוב הייתי בעד. 

משולם נהרי:

 לאחר שזה נפל בפעם שעברה, היה צריך להופיע כאן נציג משרד החינוך. 

פנייה מס' 379:

היו"ר יעקב ליצמן:

אנחנו עוברים לפנייה תקציבית מספר 379. 

בתיה פודרוייטן:


הפנייה התקציבית מיועדת לתוספת 13 תקנים ללשכת המדען הראשי, לפי החלטת נציבות שירות המדינה. הגדלת ההוצאה מותנית בשינוי פנים בתקציב השוטף של התמ"ת. 

היו"ר יעקב ליצמן:

מה זה אגרות יהלומים? 

ביתיה פודרביטל:

היהלומנים גובים כל מיני מכסים וסכומים מיוחדים על יהלומים שמגיעים לארץ תמורת שירותים שהם נותנים ליהלומנים. 

היו"ר יעקב ליצמן:

איזה שירותים הם נותנים? 

ביתיה פודרביטל:

שירותי בדיקה, מעבדות, ביטוחים וכו'. זה עובר דרך הוצאה מותנית בהכנסה. 

היו"ר יעקב ליצמן:

מי בעד פנייה מספר 379, ירים את ידו. 

הצבעה

בעד – 3

נגד – 1

נמנעים – אין

פנייה מספר 379 התקבלה. 

היו"ר יעקב ליצמן:

פנייה מס' 379 אושרה. 

פנייה מס' 380:
היו"ר יעקב ליצמן:

אנחנו עוברים לפנייה מספר 380, ההשכלה הגבוהה. 

יונתן רגב:

הפנייה נועדה לשני נושאים עיקריים, נושא ראשון, הפחתת שכר הלימוד ב-3% נוספים בתשס"ה, מה שהיה כבר. בסך הכל 23% במוסדות המתוקצבים. זה מימון של דבר שכבר  קיים. ההסכם עם סיעת שינוי. 


הנושא השני: פיתוח מוסדות להשכלה גבוהה.  פיתוח המוסדות, בהתאם להסכם רב שנתי עם ות"ת, שמעבירים למוסדות להשכלה גבוהה - - - 

יולי תמיר:

זאת התוכנית הרב שנתית. 

יונתן רגב:

בדיוק.  אם אפשר, בסעיף 3 יש טעות סופר – "תגבור בנושא פיתוח" ולא "כיתות". 

משולם נהרי:


איזה פיתוח, מה למשל? 

יונתן רגב:

גם 80 מיליון וגם 60 מיליון. פיתוח המוסדות להשכלה גבוהה, בהתאם לתוכנית הרב שנתית, ות"ת מעבירה למוסדות להשכלה גבוהה לשם בניית כיתות ופיתוח המוסדות עצמם.

היו"ר יעקב ליצמן:

רבותיי, יש שאלות? אין. מי בעד פנייה מספר 380, ירים את ידו. 

הצבעה

בעד – 4

נגד – אין

נמנעים – אין

פנייה מספר 380התקבלה. 

היו"ר יעקב ליצמן:

פנייה 380 אושרה. 

פנייה מס' 383:
היו"ר יעקב ליצמן:

הפנייה הבאה היא פנייה מספר 382 של משרד השיכון. משרד השיכון – אין. אנחנו עוברים לפנייה מספר 383 של משרד התיירות, מקומות קדושים. 

ביתיה פודרביטל:

מדובר בהעברת 400 אלפי ₪ לתשלום משכורות. 

היו"ר יעקב ליצמן:

עד מתי זה יהיה? 

ביתיה פודרביטל:

עד סוף השנה. 

היו"ר יעקב ליצמן:

אני מקווה. מי בעד פנייה מספר 383 ירים את ידו. 

הצבעה

בעד – 5

נגד – אין

נמנעים – אין 

פנייה מספר 383 התקבלה. 

היו"ר יעקב ליצמן:

פנייה 383 אושרה. 

פנייה מס' 385-386:
היו"ר יעקב ליצמן:

אנחנו עוברים לפנייה מספר 385-386. 

אריאל למדני:

הפנייה נועדה להעברת 31 מיליון ו-400 אלף שקלים לשימוש משרד החקלאות בגין פעולות המים. רוב התקציב, כ-20 מיליון שקל, מענקי השקעות, עוד כ-2 מיליון שקלים, מחקרים במדען הראשי. 

היו"ר יעקב ליצמן:

מי בעד פנייה 385-386 ירים את ידו. 

הצבעה

בעד – 4

נגד – אין 

נמנעים – אין

פנייה מספר 385-386 התקבלה. 

היו"ר יעקב ליצמן:

פנייה מספר 385-386 אושרה. 

פנייה מס' 387:
היו"ר יעקב ליצמן:

אנחנו עוברים לפנייה מספר 387, תמיכות ייצור חקלאים. 

אריאל למדני:

יש כאן הפשרה של כ-6 מיליון שקלים מעתודה לביטוח רב-סיכוני. זה נמצא בתקנת עתודה וזה עובר לתקנת הוצאה. זה בעיקר השינוי. יש עוד כ-300 אלף שקלים העברה לסבסוד הלוואות שניתנו בעבר לחקלאים, סבסוד הריבית ותקצוב הדברה משולבת. 

היו"ר יעקב ליצמן:

מי בעד פנייה 387 ירים את ידו. 

הצבעה

בעד – 5

נגד – אין 

נמנעים – אין

פנייה מספר 387 התקבלה. 

היו"ר יעקב ליצמן:

הפנייה אושרה. 

פנייה מס' 388:
היו"ר יעקב ליצמן:

אנחנו עוברים לפנייה מספר 388 של משרד הפנים. 

ערן פולק:

פנייה שעיקרה תקצוב של 2 מיליון שקלים ו-100 אלף שקלים עבור פעילות היחידה לאכיפת עובדים זרים. ועוד 250 אלף שקלים הכנסות ממכרזים. סך הכל, הכנסה מיועדת של 2 מיליון שקלים ו-350 אלף שקלים. 


בנוסף, יש שינויים פנימיים בתוך סעיפי הטיפול של המשרד. 

היו"ר יעקב ליצמן:

מי בעד פנייה 388 ירים את ידו. 

הצבעה 
בעד – 4

נגד – 1

נמנעים – אין

פנייה מספר 388 התקבלה. 

היו"ר יעקב ליצמן:

פנייה 388 אושרה. 

יחיאל חזן:

אני מתנגד, אני מבקש שיירשם בפרוטוקול שאני מתנגד. 

היו"ר יעקב ליצמן:

חבר הכנסת חזן מתנגד לפנייה 388. אגב, מדוע? 

יחיאל חזן:

מכיוון שהיחידה לתפעול של העובדים הזרים, קרי, יחידת האכיפה, פועלת לשם הסטטיסטיקה. אתן דוגמה. חקלאי המעסיק עובדים זרים, תאילנדיים, מ-1 בינואר ועד 31 לחודש, העובדים  במצב שהם ממתינים לאשרה. באה יחידת האכיפה ועוצרת את האנשים הללו, מתעמרת בבעלי הבית, באותם חקלאים, גורמת להם לנזק וכל זה על מנת לעמוד בסטטיסטיקה שהיא עצרה מספיק אנשים.  אני חושב שהדבר צריך להשתנות ולכן כל מה שנוגע ליחידה הזאת, אני אצביע נגד. 

היו"ר יעקב ליצמן:

אני חייב לומר לך, בשבועיים האחרונים נתקלתי בשני מקרים, מישהו העסיק עובדים זרים, פנה לכוח אדם, קיבל עובדים זרים, הוא רצה להיות בטוח שהם חוקיים -  היום זה קנס של 10,000 שקלים - בדק והתברר לימים שהאישור מזויף. כאשר הוא בא להתלונן, תפסו אותו. הוא אמר, אני חוקר, אני צריך לדעת שזה מזויף? לא הקלו עליו והוא שילם את הקנס. 

יחיאל חזן:

זה בסדר? לא בסדר. צריך להפעיל ראש גדול בכל העניין הזה. 

יולי תמיר:

הכסף שמדינת ישראל מקדישה לרדיפת עובדים זרים, לעומת חוסר הכסף שמקדישה לאכיפת דיני עבודה, זה דבר צורם במיוחד. אם היו אוכפים דיני עבודה, לא היה משתלם להעסיק עובדים זרים. את זה לא עושים כי זה לא נחשב דבר מספיק ראוי. 

היו"ר יעקב ליצמן:

אגב, מישהו יודע בכמה ירד מספר העובדים הזרים? 

יולי תמיר:
זאת דלת מסתובבת. מצד אחד מגרשים, מצד שני נכנסים נוספים. 

פנייה מספר 389:
היו"ר יעקב ליצמן:

אנחנו עוברים לפנייה מספר 389 של המשרד לאיכות הסביבה. 

ערן פולק:

הפנייה של המשרד לאיכות הסביבה, כוללת שלושה מרכיבים עיקריים, הראשון: תקצוב של 19 מיליון שקלים בהכנסות חוק הפיקדון, בהתאם לתקציב שאושר בהנהלת קרן הפיקדון ובוועדת הכלכלה של הכנסת. 

נסים דהן:

זה אושר בוועדת הכלכלה? 

ערן פולק:

כן. 

נסים דהן:

מתי? 

ערן פולק:

לפני כחודש. 

נסים דהן:

לא, זה לא אושר לפני חודש, לא התקיים דיון. 

ערן פולק:

זה אושר. 

נסים דהן:

היה צריך להתקיים דיון לפני כחודש, אבל ביטלו את הדיון, לא התקיים דיון. 

ערן פולק:

התקיים דיון, נכחתי בדיון, וזה אושר.  בכל מקרה, אם זה לא אושר, אי אפשר להוציא את זה. 

היו"ר יעקב ליצמן:

חבר הכנסת נסים דהן, הוא אומר, אם זה לא אושר, אין תקציב. 

נסים דהן:

בכל אופן, אני נגד כל הסיפור הזה מכיוון שתקציב קרן הפיקדון היה מיועד לקניית 300 מכונות. הנושא הזה מוקפא, אי אפשר לאשר את התקציב בלי להיות בטוחים שאומנם הציבור יקבל את כספו בחזרה. למה נועדו המכונות הללו? על מנת שהציבור הרחב שרוכש את הבקבוקים האלה ומשלם עליהם פיקדון, יקבל בחזרה את הפיקדון. חוק הפיקדון זה רמאות אחת גדולה. אומרים לציבור שהוא זכאי לקבל את הפיקדון, אבל בפועל הוא לא מקבל כי אין לו היכן לקבל. ברמות, במאה שערים ובמרכז ירושלים, אין חנות אחת שמחזירה את דמי הפיקדון הללו.  


יחיאל חזן:

אני רוצה לחזק את הדברים של חבר הכנסת נסים דהן, במקום שאפשר לקבל את הפיקדון חזרה, הם מגבילים ל-30 בקבוקים. כלומר, אם אתה בא עם 100 בקבוקים, הם לא מוכנים לקבל, אלא דורשים ממך לחלק. 

נסים דהן:

בקיצור, מרמים את הציבור, חוק הפיקדון זה רמאות אחת גדולה. אני מציע שלא לאשר את זה. 

ערן פולק:

צריך להבדיל בין שני דברים,  איך מחלקים את התקציב ואיך מוציאים אותו -  זה נקבע באישור ועדת הכלכלה – לבין הרישום הטכני של התקציב בספר התקציב, וזה מה שאנחנו מבקשים לעשות פה. 

נסים דהן:

אבל כל זמן שהנושא הזה, לא רק שהוא לא מוסדר, הוא רמאות אחת גדולה, משקרים את הציבור, אומרים לציבור שהוא זכאי לקבל פיקדון, בפועל אין – אנחנו לא יכולים לאשר את זה. 

היו"ר יעקב ליצמן:

אני תומך בזה, אנחנו רוצים לשמוע מה קורה עם זה בדיוק, ולכן נדחה את זה לאחר החגים, לא בוער שום דבר. 

פנייה מס' 370:
היו"ר יעקב ליצמן:
אנחנו עוברים לפנייה 370, משרד התחבורה. 

עמית לנג:

מדובר על הרשאה להתחייב בהיקף של 285 מיליון שקלים לטובת תקציב הפיתוח של משרד התחבורה. מדובר בהשלמה של פרוייקטים שנמצאים כיום בביצוע, האומדן שלהם -  בגלל בעיות כאלה ואחרות של תכנון, בגלל שינויים באופי הפרויקט – עלה.  מדובר בהשלמה של 285 מיליון שקלים. 

נסים דהן:

בכמה אחוזים התחזית החריגה? כלומר, מהי  החריגה בין התחזית למה שקורה בפועל? 

עמית לנג:

זה משתנה כי לא מדובר בפרויקט אחד שהגדלנו אותו ב-285 מיליון, מדובר על עשרה פרויקטים בערך, שבחלקם זה 5%, בחלקם זה 10%, ויש גם כאלה שהם 10% ו-15%, זה תלוי באופי הפרויקט.  החריגות הגדולות יותר של 10% ו-15%, זה לא בגלל שהפרויקט לא נאמד במתכונתו המקורית אלא בגלל שהוחלט להוסיף לו אלמנטים. למשל, במקום רמזור, הוחלט לעשות מחלף. למשל, כביש 9 בירושלים שנסלל כרגע, הוחלט, שהחיבור לכביש 1 לא יהיה באמצעות רמזור כפי שחשבו בתחילה, אלא על מנת שהתנועה תזרום  בצורה טובה יותר החליטו שיעשו את זה בצורת מחלף. מחלף עולה עוד 40 מיליון שקלים. 

יחיאל חזן:

איך לא צופים דבר כזה מראש? 

עמית לנג:

השאלה הזאת היא בדיוק השאלה שנשאלה על ידינו את משרד התחבורה. 

יחיאל חזן:

זה שהשאלה הזאת נשאלה על ידיכם את משרד התחבורה, היא לא מניחה את הדעת, מדוע יש הוצאה לא מתוכננת, שאפשר היה לראות את ביצוע המחלף מראש. 

יולי תמיר:

האם משרד התחבורה הקצה כבר כסף לעניין של הסעות לתלמידים? 

עמית לנג:

אין לי מושג, זה לא בתחום הטיפול שלי. 

היו"ר יעקב ליצמן:

מה השאלה? 

יולי תמיר:
חלה תקנה חדשה איך מסיעים ילדים, משרד התחבורה אמור להקצות לכך משאבים. התקנה מחייבת הסעה עם חגורות.  עלותו של השינוי הוא כ-45 מיליון שקלים. אני עוד לא ראיתי שהכסף הזה הוקצה. לדעתי אסור לאשר למשרד התחבורה אפילו גרוש אחד, על שום דבר, עד שלא נדע שהעניין הזה אושר כי זה בנפשם של הילדים. זה באמת פיקוח נפש. 

משולם נהרי:

התקנה לא חלה על מסלולים, כלומר, בערים הגדולות, אוטובוס של "אגד" שמסיע תלמידים, אפשר לשבת - - - 

יולי תמיר:

אתה טועה. התקנה חלה על כל מי שמסיע תלמידים. 

נסים דהן:
התקצוב הוא בחינוך, לא בתחבורה. 

יולי תמיר:

לא, התקצוב הוא בתחבורה כי כשהייתי בחינוך, אמרו לי שהתקצוב הוא בתחבורה. 

היו"ר יעקב ליצמן:

ההסעות הם – חינוך. 

יולי תמיר:

ההשקעה באוטובוסים היא בתחבורה, בדקתי את זה.  אני מבקשת לדעת, מה קורה עם ההקצאה הזאת? 

היו"ר יעקב ליצמן:

אני לא מציע שאנחנו נעכב את ההעברה הזאת. אני מבקש מהרפרנט של משרד האוצר, שיביא  לנו לוועדה את הנתון שמבקשת חברת הכנסת יולי תמיר. 

עמית לנג:

אני אעביר את הבקשה משום שאני לא מטפל בתחום הזה של תחבורה. 

היו"ר יעקב ליצמן:

אנחנו רואים אותך כאחראי, לא משנה מי יביא לנו את הנתונים, אנחנו רוצים לקבל את הנתון הזה. 


בינתיים נאשר את הפנייה, מי בעד פנייה מספר 370 ירים את ידו. 

הצבעה

בעד – 3

נגד – אין 

נמנעים – 1

פנייה מספר 370 התקבלה. 

היו"ר יעקב ליצמן:

הפנייה אושרה. 

יולי תמיר:

אני מבקשת שיירשם, שנמנעתי בהצבעה. 

היו"ר יעקב ליצמן:

חברת הכנסת יולי תמיר נמנעה. תודה רבה, אני מודה לכולם וגמר חתימה טובה.  הישיבה נעולה. 

הישיבה ננעלה בשעה 10:30. 








